als_Latn dik_Latn sag_Latn
Ministri Xhafaj, takim me ministrin e Brendshëm Minniti dhe prokurorin Kombëtar Antimafia Roberti
Nga Anduena Llabani
Pak orë pas zbardhjes së marrëveshjes së arritur në mesnatë mes Ramës dhe Bashës, ministri i Brendshëm Fatmir Xhafa bën publik takimin me krerë të policisë dhe prokurorisë së antimafias në shtetin italian.
Pjesë e marrëveshjes Rama – Basha është që Ministria e Brendshme do t’i kalojë opozitës, si kusht për të hyrë në zgjedhjet e 25 qershorit dhe për të marrë pjesë në votimin për Vettingun.
NJOFTIM PËR SHTYP
Itali – Ministri Xhafaj takoi ministrin e Brendshëm Minniti dhe prokurorin Kombëtar Antimafia Roberti
Me ftesë të ministrit të Brendshëm të Italisë Marco Minniti, ministri i Punëve të Brendshme Fatmir Xhafaj zhvilloi një vizitë zyrtare në Ministrinë e Brendshme italiane (Viminale).
Ministri i Brendshëm i Italisë vlerësoi punën e deritanishme nga pala shqiptare kundër mbjelljes së kanabisit dhe trafikimit të lëndëve narkotike, si dhe bashkëpunimin shumë të mirë mes dy vendeve në fushën e sigurisë.
Minniti shprehu konsiderata për bashkëpunimin midis dy policive, por theksoi se ai duhet të thellohet e forcohet më tej, kryesisht në luftën kundër trafiqeve të paligjshme, lëndëve narkotike, qenieve njerëzore, si dhe emigracionit të paligjshëm.
Ministri Xhafaj shprehu mirënjohje të thellë ndaj mbështetjes që qeveria italiane i ka dhënë Shqipërisë nëpërmjet misioneve të saj INTERFORZA, Guardia di Finanza dhe PAMECA, e cila edhe në misionin e saj të 5-të udhëhiqet nga përfaqësues të policisë italiane.
Ministri i Brendshëm i kërkoi homologut Minniti që qeveria italiane të luajë një rol mbështetës në prioritetet që ka Ministria e Punëve të Brendshme e Shqipërisë, jo vetëm sa i përket bashkëpunimit dypalësh, por edhe atij europian.
Lidhur me prioritetet e përbashkëta që u diskutuan në takim, u vendos të krijohej një grup pune i përbashkët i dy ministrive për përgatitjen e disa marrëveshjeve të rëndësishme dypalëshe, si: marrëveshje në luftën kundër terrorizmit; marrëveshje në luftën kundër mbjelljes dhe trafikimit të lëndëve narkotike; marrëveshje në fushën e mbrojtjes së dëshmitarëve të drejtësisë; marrëveshje në fushën e turizmit (kryesisht në menaxhimin e përbashkët të kontrollit kufitar), marrëveshje në fushën e migracionit të paligjshëm (kryesisht të fëmijëve të mitur të pashoqëruar), si dhe binjakëzimin e Akademive të Sigurisë.
Ministri Xhafaj gjithashtu gjatë vizitës në Itali zhvilloi një takim me prokurorin e Drejtorisë Kombëtare të Antimafias, Franco Roberti.
Në takim u vlerësua bashkëpunimi i deritanishëm, u diskutua mbi reformën në drejtësi, si dhe u ra dakord për thellimin e marrëdhënieve të ndërsjella dypalëshe, kryesisht në drejtim të hetimeve të përbashkëta në luftën kundër trafikut të lëndëve narkotike dhe grupeve të strukturuara kriminale.
Prokurori Roberti shprehu gatishmërinë maksimale për të bashkëpunuar me palën shqiptare në drejtim të luftës së përbashkët në fushën e sigurisë./Blitz.al/
als_Latn lug_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn